लेकिन हेबर–बॉश पद्धति का एक और असर है। अमोनिया के कारखाने बनाने में हर देश का सैनिक ध्येय भी होता है। युद्ध के समय यही कारखाने विस्फ़ोटक और हथियार बनाने के काम में आ सकते हैं। हेबर–बॉश पद्धति ईजाद हुए सन् २०१३ में १०० साल हो चुके हैं। पिछले सौ सालों में विस्फ़ोटक बनाने का का कच्चा माल हेबर–बॉश पद्धति से ही आने लगा है। इस पद्धति से बने असले ने दुनिया भर के सशस्त्र संघर्षों में सीधे–सीधे १०–१५ करोड़ लोगों की जान ली हैं । अपरोक्ष रूप में अनगिनत लोग हवा खींचने के इस धमाकेदार आविष्कार की बलि चड़े हैं।